《赠别严吾敬》
元代·刘崧

客有款我庐，谓言平生亲。倒屣起揖之，累然翳其巾。

问客此何来，恻怆不能陈。田园久荒落，道路多风尘。

旧家南山下，存者今何人。春风入我里，绕屋但荆榛。

念子十年别，丧乱长苦辛。岂无一尊酒，相与叙斯晨。

良田有丰岁，盛时无弃民。贱贫不可厌，愿子勤书绅。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。